**Månedsrapport Smørblomsten- desember 2023**Fagområde: etikk, religion og filosofi.
Desember er en måned fylt med tradisjoner, forventninger, glede, spenning, undring, hemmeligheter og overraskelser. Hver mandag har vi markert den kristne høytiden med fire adventssamlinger for hele barnehagen. Vi fikk høre en fortelling knyttet til Jesu fødsel, tente lys og sang noen sanger.

På avdelingen har vi hatt adventskalender. I år har vi trukket ett barn hver dag som har fått henge opp en liten eller stor stjerne på stjernehimmelen på vinduet. I tillegg hadde vi en sansekalender. Her introduserte vi ulike ting hver dag hvor barna har fått lukte, føle, se, smake og høre. Hvordan lukter kanel? Hva smaker rosin? Hvordan kjennes kald is ut på hånda? Det har vært spennende å utforske sansene og hva de ulike sansene brukes til. Barna har vært ivrige og det har skapt mye engasjement.

En tradisjon vi har i starten av desember er nissefest. Hele barnehagen møttes på Hvitveisen hvor vi gikk rundt juletreet og sang noen julesanger. Et høydepunkt var å få besøk av selveste julenissen som hadde med godteriposer til oss. Til lunsj spiste vi deilig nissegrøt.

En annen tradisjon vi har i barnehagen er markering av Lucia. I vår barnehage er det Hakkespettene (førskolebarna) som går i Lucia tog utendørs. De synger for alle avdelingene og foreldrene som hadde kommet for å se på. Vi koste oss også med lussekatter og pepperkaker.

I slutten av måneden hadde vi julebord for barna. Denne dagen var både små og store litt ekstra pynta. Før lunsj så vi på en julefilm. Langbordet var pyntet og fikk servert tradisjonell julemat bestående av medisterkaker, julepølse, poteter, grønnsaker, brun saus, surkål og tyttebærsyltetøy. Et koselig julebord med en god julestemning på huset.

God jul og godt nyttår ☺
Hilsen oss på Smørblomsten!